ลุยไฟหวยออนไลน์กล่อมเด็กเลิกต้าน
&#8220;ทนุศักดิ์&#8221; กล่อมเครือข่ายเด็กรุ่นใหม่ไม่พนัน ยันหวยออนไลน์ไม่มอมเมา แถมแก้ขายเกินราคาได้
29 ต.ค. 2555

“ทนุศักดิ์” กล่อมเครือข่ายเด็กรุ่นใหม่ไม่พนัน ยันหวยออนไลน์ไม่มอมเมา แถมแก้ขายเกินราคาได้ 
นายทนุศักดิ์ เล็กอุทัย รมช.คลัง ในฐานะกำกับดูแลสำนักงานสลากกินแบ่งรัฐบาล เปิดเผยว่า เตรียมนัดหารือกับกลุ่มนักเรียน นักศึกษา จากเครือข่ายเด็กรุ่นใหม่ไม่พนัน ที่เดินทางมายื่นจดหมายเปิดผนึก เพื่อคัดค้านการดำเนินโครงการจำหน่ายสลากด้วยเครื่องอัตโนมัติ (หวยออนไลน์) เพื่อชี้แจงและทำความเข้าใจเกี่ยวกับโครงการหวยออนไลน์เพื่อให้เกิดความเข้าใจร่วมกัน
รมช.คลัง ชี้แจงว่า จากการศึกษาข้อมูลพบว่าโครงการหวยออนไลน์มีทั้งข้อดีและข้อเสีย แต่ข้อดีจะมีมากกว่า โดยเฉพาะการเพิ่มรายได้ของสำนักงานสลากกินแบ่งรัฐบาลซึ่งจำเป็นอย่างมากที่จะต้องเร่งทำความเข้าใจกับหลายฝ่ายที่ยังมีความเห็นไม่ตรงกัน 
นายทนุศักดิ์ กล่าวอีกว่า วัตถุประสงค์หลักของโครงการหวยออนไลน์นั้นคือ การแก้ปัญหาการจำหน่ายสลากฯ ชนิดใบเกินราคา เนื่องจากหวยออนไลน์มีรูปแบบการจำหน่ายในลักษณะ 2 ตัว 3 ตัว ซึ่งตลาดมีความต้องการมาก ดังนั้นโครงการดังกล่าวจะช่วยลดความต้องการในส่วนนี้ได้มากขึ้น แต่หากเมื่อเริ่มดำเนินโครงการไปแล้วไม่สามารถแก้ปัญหาได้จริง คณะผู้บริหารสลากฯ และผู้กำกับดูแลก็ต้องแสดงความรับผิดชอบ 
รมช.คลัง ยืนยันว่า หากมีความจำเป็นที่จะต้องพิมพ์สลากกินแบ่งรัฐบาล มากกว่า 70-72 ล้านใบต่องวด ก็จำเป็นต้องดำเนินการ เพื่อให้สอดคล้องกับความต้องการของตลาดแต่ต้องดูว่าการดำเนินการจะไม่ผิดต่อข้อกฎหมายของสำนักงานสลากฯ ด้วย ซึ่งเชื่อว่าแนวทางดังกล่าวจะช่วยแก้ปัญหาการจำหน่ายสลากฯ ชนิดใบเกินราคาได้เป็นอย่างดี 
“มองว่าโครงการหวยออนไลน์จะช่วยแก้ปัญหาการจำหน่ายสลากฯ ชนิดใบเกินราคาได้แน่นอน เพราะปัจจุบันมีประชาชนที่ซื้อสลากฯ ชนิดใบเพราะต้องการเลขท้าย 2 ตัว 3 ตัว ดังนั้นโครงการนี้จะเข้าไปรองรับตลาดในส่วนนี้ได้เป็นอย่างดี รวมถึงอาจเข้าไปดูเรื่องการจัดเล่มด้วย เพราะนี่ก็เป็นอีกหนึ่งสาเหตุที่ทำให้สลากฯ ชนิดใบมีราคาแพงขึ้น เพราะการรวมเล่มทำให้สินค้ามีจำนวนลดลง” นายทนุศักดิ์ กล่าว 
“ที่ผ่านมา ในฐานะผู้ผลักดันโครงการยินดีและรับฟังความคิดเห็นของทุกฝ่ายเกี่ยวกับเรื่องนี้มาโดยตลอด ดังนั้นในเวลานี้ ก็หวังว่าทุกท่านและทุกฝ่ายจะยอมรับฟังความคิดเห็น ส่วนที่ว่าโครงการจะเสร็จสิ้นเมื่อไหร่คงไม่มีการกำหนดตายตัวแล้ว คงเป็นแบบค่อยเป็นค่อยไป ไม่รีบเร่งเหมือนช่วงแรก” นายทนุศักดิ์ กล่าว